### NN 152/2024 (24.12.2024.), Zakon o izmjenama i dopunama Zakona o porezu na dodanu vrijednost

HRVATSKI SABOR

2508

Na temelju članka 89. Ustava Republike Hrvatske, donosim

ODLUKU

O PROGLAŠENJU ZAKONA O IZMJENAMA I DOPUNAMA ZAKONA O POREZU NA DODANU VRIJEDNOST

Proglašavam Zakon o izmjenama i dopunama Zakona o porezu na dodanu vrijednost, koji je Hrvatski sabor donio na sjednici 13. prosinca 2024.

Klasa: 011-02/24-02/93

Urbroj: 71-10-01/1-24-2

Zagreb, 17. prosinca 2024.

Predsjednik
 Republike Hrvatske
 Zoran Milanović, v. r.

ZAKON

O IZMJENAMA I DOPUNAMA ZAKONA O POREZU NA DODANU VRIJEDNOST

Članak 1.

U Zakonu o porezu na dodanu vrijednost (»Narodne novine«, br. 73/13., 99/13., 148/13., 153/13., 143/14., 115/16., 106/18., 121/19., 138/20., 39/22., 113/22., 33/23., 114/23. i 35/24.) u članku 2. iza podstavka 14. briše se točka i dodaje se podstavak 15. koji glasi:

»− Direktiva Vijeća (EU) 2020/285 od 18. veljače 2020. o izmjeni Direktive 2006/112/EZ o zajedničkom sustavu poreza na dodanu vrijednost u pogledu posebne odredbe za mala poduzeća i Uredbe (EU) br. 904/2010 u pogledu administrativne suradnje i razmjene informacija u svrhe praćenja ispravne primjene posebne odredbe za mala poduzeća (SL L 62, 2. 3. 2020.).«.

Članak 2.

U članku 4. stavku 1. točki 2. podtočki a) iza riječi: »mali porezni obveznik« dodaju se riječi: »iz članka 90. ovoga Zakona«.

Članak 3.

U članku 21. iza stavka 1. dodaje se novi stavak 2. koji glasi:

»(2) Odredba stavka 1. ovoga članka ne primjenjuje se na pristup događanjima iz toga stavka ako je prisutnost virtualna.«.

Iza dosadašnjeg stavka 2., koji postaje stavak 3., dodaje se stavak 4. koji glasi:

»(4) Ako se usluge i pomoćne usluge iz stavka 3. ovoga članka odnose na aktivnosti koje se prenose preko interneta ili se na drugi način u virtualnom obliku stavljaju na raspolaganje, mjesto obavljanja usluge je mjesto u kojem osoba koja nije porezni obveznik ima sjedište, prebivalište ili uobičajeno boravište.«.

Dosadašnji stavak 3. postaje stavak 5.

Članak 4.

U članku 25. stavku 1. riječ: »članaka« zamjenjuje se riječju: »članka« te se iza broja: »17.,« dodaju riječi: »članka 21. stavka 4. i članaka«.

Članak 5.

U članku 37. iza stavka 3. dodaje se stavak 4. koji glasi:

»(4) Na uvoz dobara primjenjuje se stopa PDV-a koja se za takva dobra primjenjuje u tuzemstvu.«.

Članak 6.

U članku 38. stavku 3. točka i) mijenja se i glasi:

»i) javnu uslugu sakupljanja komunalnog otpada koju pruža davatelj javne usluge sakupljanja komunalnog otpada sukladno posebnom propisu kojim se uređuje gospodarenje otpadom,«.

Članak 7.

U članku 41. stavku 3. iza riječi: »članka 90.« riječi: »stavka 1.« brišu se.

U stavku 4. iza riječi: »članka 90.« riječi: »stavka 1.« brišu se.

Članak 8.

Iza članka 44. dodaje se naslov iznad članka i članak 44.a koji glase:

»4.1. Oslobođenje od PDV-a u izvanrednim situacijama

Članak 44.a

(1) Nakon primitka odobrenja Europske komisije, danog na temelju zahtjeva Republike Hrvatske, o primjeni oslobođenja od PDV-a za dobra uvezena u korist žrtava katastrofa, ministar financija može, pod istim uvjetima, naredbom propisati da je plaćanja PDV-a u tuzemstvu oslobođeno stjecanje dobara unutar Europske unije i isporuke tih dobara i usluga povezanih s tim dobrima, uključujući usluge iznajmljivanja.

(2) Ako se dobra ili usluge za koje je primijenjeno oslobođenje od PDV-a iz stavka 1. ovoga članka koriste u svrhe koje nisu obuhvaćene odobrenjem Europske komisije, korištenje tih dobara ili usluga podliježe PDV-u pod istim uvjetima koji su na snazi u trenutku kada uvjeti za oslobođenje više nisu ispunjeni.«.

Članak 9.

U članku 45. stavku 2. točki d) riječi: »potvrdila carinarnica« zamjenjuju se riječima: »potvrdio carinski ured«.

Članak 10.

U članku 51. stavku 1. točki a) riječ: »carinarnici« zamjenjuje se riječima: »carinskom uredu«.

U točki b) riječi: »ili slobodno skladište« brišu se.

Članak 11.

U članku 58. stavku 5. iza riječi: »transakcije« dodaju se zarez i riječi: »osim onih koje su oslobođene na temelju članka 90. ovoga Zakona,«.

Članak 12.

Iza članka 65.a dodaje se naslov iznad članka i članak 65.b koji glase:

»7.4. Odbitak pretporeza na temelju rješenja

Članak 65.b

(1) Ako se iznos PDV-a koji je porezni obveznik obračunao ili trebao obračunati na obavljene isporuke poveća na temelju rješenja Porezne uprave, tada porezni obveznik može izdati ispravljeni račun s ispravno obračunanim PDV-om, a primatelj isporuke može, za nastalu razliku, ostvariti pravo na odbitak pretporeza u skladu s člankom 57. ovoga Zakona u razdoblju oporezivanja u kojem je primio taj račun.

(2) Ako se promijeni iznos PDV-a obračunan pri uvozu dobara koji je porezni obveznik odbio kao pretporez, porezni obveznik može na temelju dokumenta Carinske uprave ispraviti odbitak pretporeza za nastalu razliku.

(3) Ministar financija pravilnikom propisuje sadržaj računa iz stavka 1. ovoga članka.«.

Članak 13.

U članku 67. stavku 1. druga rečenica briše se.

Članak 14.

U članku 77. stavku 1. riječi: »u prethodnoj ili tekućoj kalendarskoj godini« brišu se.

U stavku 2. riječi: »stavka 1.« brišu se.

Članak 15.

U članku 79. stavku 12. prva rečenica mijenja se i glasi: »Porezni obveznik može izdati pojednostavnjeni račun u slučaju kada iznos računa nije veći od 100,00 eura, kada je izdani račun isprava koja se smatra računom u skladu s člankom 78. stavkom 7. ovoga Zakona ili kada primjenjuje posebni postupak oporezivanja za male porezne obveznike iz članka 90. ovoga Zakona.«.

Članak 16.

U glavi XV. iza naslova: »1. Posebni postupak oporezivanja za male porezne obveznike« dodaju se naslovi iznad članaka i članci 89.a i 89.b koji glase:

»1.1. Općenito

Članak 89.a

U smislu članaka 90. do 90.f ovoga Zakona pojedini pojmovi imaju sljedeća značenja:

1. »godišnji promet u državi članici« je ukupna godišnja vrijednost isporuka dobara i usluga, bez PDV-a, koje je porezni obveznik obavio u toj državi članici tijekom kalendarske godine,

2. »godišnji promet u Uniji« je ukupna godišnja vrijednost isporuka dobara i usluga, bez PDV-a, koje je porezni obveznik obavio na području Europske unije tijekom kalendarske godine.

1.2. Oslobođenje od plaćanja PDV-a

Članak 89.b

(1) Oslobođenje od plaćanja PDV-a propisano člankom 90. ovoga Zakona primjenjuje se na isporuke dobara i usluga koje obavljaju mali porezni obveznici.

(2) Oslobođenje od plaćanja PDV-a iz ovoga članka ne primjenjuje se:

a) na isporuke novih prijevoznih sredstava prema uvjetima iz članka 41. stavka 1. točaka a) i b) ovoga Zakona,

b) u slučaju prijenosa porezne obveze na male porezne obveznike u smislu članka 75. stavka 1. točaka 6. i 7. te članka 75. stavka 2. ovoga Zakona.«.

Članak 17.

Članak 90. mijenja se i glasi:

»(1) Porezni obveznik sa sjedištem, prebivalištem ili uobičajenim boravištem u tuzemstvu, čiji godišnji promet u tuzemstvu nije bio veći od 60.000,00 eura oslobođen je plaćanja PDV-a na isporuke dobara i usluga obavljene u tuzemstvu.

(2) Porezni obveznik sa sjedištem, prebivalištem ili uobičajenim boravištem u drugoj državi članici ima pravo primijeniti oslobođenje od plaćanja PDV-a iz stavka 1. ovoga članka ako su ispunjeni sljedeći uvjeti:

a) godišnji promet u Uniji nije bio veći od 100.000,00 eura,

b) vrijednost isporuka dobara i usluga obavljenih u tuzemstvu nije bila veća od 60.000,00 eura.

(3) Godišnja vrijednost isporuka dobara i usluga za primjenu oslobođenja iz ovoga članka, bez PDV-a, obuhvaća:

a) vrijednost isporuka dobara i usluga koje bi bile oporezive kad bi ih isporučio porezni obveznik koji nema pravo na oslobođenje,

b) vrijednosti isporuka iz članka 38. stavka 6. ovoga Zakona, za koje postoji pravo na odbitak pretporeza,

c) vrijednost isporuka oslobođenih plaćanja PDV-a iz članaka 45. do 49. ovoga Zakona,

d) vrijednosti isporuka oslobođenih plaćanja PDV-a iz članka 41. ovoga Zakona ako se primjenjuje oslobođenje iz tog članka,

e) vrijednosti transakcija nekretninama i transakcija iz članka 40. stavka 1. točaka a) do g) ovoga Zakona, osim ako su te transakcije pomoćne.

(4) Isporuka materijalnih ili nematerijalnih gospodarskih dobara poreznog obveznika ne uzima se u obzir u svrhu izračunavanja vrijednosti isporuka iz stavka 3. ovoga članka.

(5) Neovisno o članku 90.i stavku 2. ovoga Zakona, kako bi porezni obveznik primijenio oslobođenje od PDV-a u državi članici u kojoj nema sjedište, prebivalište ili uobičajeno boravište:

a) dostavlja prethodnu obavijest državi članici sjedišta, prebivališta ili uobičajenog boravišta i

b) za primjenu oslobođenja od PDV-a dodijeljen mu je individualni identifikacijski broj za oslobođenje samo u državi članici sjedišta, prebivališta ili uobičajenog boravišta.

(6) Individualni identifikacijski broj za oslobođenje iz stavka 5. točke b) ovoga članka je osobni identifikacijski broj (OIB) kojemu se dodaje nastavak »EX«.

(7) Porezni obveznik unaprijed obavješćuje državu članicu sjedišta, prebivališta ili uobičajenog boravišta putem ažuriranja prethodne obavijesti, o svakoj promjeni prethodno dostavljenih informacija u skladu sa stavkom 5. točkom a) ovoga članka, uključujući namjeru da primjenjuje oslobođenje u državi članici ili državama članicama koje nisu države članice navedene u prethodnoj obavijesti te odluku o prestanku primjene odredbe o oslobođenju u državi članici ili državama članicama u kojima taj porezni obveznik nema sjedište, prebivalište ili uobičajeno boravište.

(8) Primjena odredbe o oslobođenju iz stavka 7. ovoga članka prestaje od prvoga dana sljedećeg kalendarskog tromjesečja koji slijedi nakon primitka informacija od poreznog obveznika ili, ako su te informacije primljene tijekom zadnjeg mjeseca kalendarskog tromjesečja, od prvoga dana drugog mjeseca sljedećeg kalendarskog tromjesečja.

(9) Oslobođenje od plaćanja PDV-a primjenjuje se u pogledu države članice u kojoj porezni obveznik nema sjedište, prebivalište ili uobičajeno boravište i u kojoj taj porezni obveznik namjerava primjenjivati oslobođenje od plaćanja PDV-a:

a) od dana kada je poreznog obveznika država članica njegova sjedišta, prebivališta ili uobičajenog boravišta obavijestila o individualnom identifikacijskom broju u slučaju kada je porezni obveznik dostavio prethodnu obavijest ili

b) od dana kada je država članica sjedišta, prebivališta ili uobičajenog boravišta poreznom obvezniku potvrdila individualni identifikacijski broj u slučaju kada je porezni obveznik dostavio ažuriranu prethodnu obavijest.

(10) Država članica iz stavka 9. točke a) ovoga članka najkasnije u roku od 35 radnih dana nakon primitka prethodne obavijesti iz stavka 5. točke a) ovoga članka ili obavijesti o ažuriranju prethodne obavijesti iz stavka 7. ovoga članka, osim u posebnim slučajevima u kojima radi sprečavanja utaje ili izbjegavanja plaćanja poreza državi članici može biti potrebno dodatno vrijeme za provedbu potrebnih provjera, obavještava poreznog obveznika o individualnom identifikacijskom broju, odnosno potvrdi toga broja.

(11) Ministar financija pravilnikom propisuje provedbu ovoga članka u vezi s registracijom za potrebe PDV-a, odnosno upisom u registar obveznika PDV-a poreznih obveznika iz stavaka 1. i 2. ovoga članka, prijelazom s redovnog oporezivanja na posebni postupak oporezivanja iz stavka 1. ovoga članka i obrnuto te propisuje dodjelu i ukidanje individualnog identifikacijskog broja u slučaju kada porezni obveznik iz stavka 1. ovoga članka želi primjenjivati posebni postupak oporezivanja za male porezne obveznike u drugim državama članicama u kojima nema sjedište, prebivalište i uobičajeno boravište.«.

Članak 18.

Iza članka 90. dodaju se naslovi iznad članaka i članci 90.a do 90.i koji glase:

»1.3. Prethodna obavijest

Članak 90.a

(1) Prethodna obavijest iz članka 90. stavka 5. točke a) ovoga Zakona sadržava sljedeće informacije:

a) ime, djelatnost, pravni oblik i adresu poreznog obveznika,

b) državu članicu ili države članice u kojima porezni obveznik namjerava primjenjivati oslobođenje,

c) ukupnu vrijednost isporuka dobara i/ili usluga obavljenih u državi članici u kojoj porezni obveznik ima sjedište, prebivalište ili uobičajeno boravište i u svim drugim državama članicama tijekom prethodne kalendarske godine,

d) ukupnu vrijednost isporuka dobara i/ili usluga obavljenih u državi članici u kojoj porezni obveznik ima sjedište, prebivalište ili uobičajeno boravište i u svim drugim državama članicama tijekom tekuće kalendarske godine prije obavijesti.

(2) Informacije iz stavka 1. točke c) ovoga članka potrebno je navesti za svaku prethodnu kalendarsku godinu u vezi s bilo kojom državom članicom koja primjenjuje mogućnost produljenja razdoblja zabrane primjene oslobođenja na dvije kalendarske godine.

(3) Ako obavijesti državu članicu sjedišta, prebivališta ili uobičajenog boravišta u skladu s člankom 90. stavkom 7. ovoga Zakona da namjerava primjenjivati oslobođenje od plaćanja PDV-a u državi članici ili državama članicama koje nisu države članice navedene u prethodnoj obavijesti, porezni obveznik nije obvezan dati informacije iz stavka 1. ovoga članka koje su već uključene u izvješća koja su prethodno podnesena na temelju članka 90.b ovoga Zakona.

(4) Ažuriranje prethodne obavijesti iz stavka 3. ovoga članka uključuje individualni identifikacijski broj iz članka 90. stavka 5. točke b) ovoga Zakona.

1.4. Tromjesečno izvješće

Članak 90.b

(1) Porezni obveznik, koji primjenjuje oslobođenje iz članka 90. stavka 1. ovoga Zakona u državi članici u kojoj nema sjedište, prebivalište ili uobičajeno boravište u skladu s postupkom iz članka 90. stavaka 5. do 8. ovoga Zakona, za svako kalendarsko tromjesečje državi članici sjedišta, prebivališta ili uobičajenog boravišta podnosi sljedeće informacije, uključujući individualni identifikacijski broj iz članka 90. stavka 5. točke b) ovoga Zakona:

a) ukupnu vrijednost isporuka obavljenih tijekom kalendarskog tromjesečja u državi članici sjedišta, prebivališta ili uobičajenog boravišta ili »0« ako nije bilo isporuka,

b) ukupnu vrijednost isporuka obavljenih tijekom kalendarskog tromjesečja u svakoj državi članici koja nije država članica sjedišta, prebivališta ili uobičajenog boravišta ili »0« ako nije bilo isporuka.

(2) Porezni obveznik informacije iz stavka 1. ovoga članka dostavlja u roku od jednog mjeseca od završetka kalendarskog tromjesečja.

(3) Ako prijeđe prag godišnjeg prometa u Uniji iz članka 90. stavka 2. točke a) ovoga Zakona, porezni obveznik o tome obavješćuje državu članicu sjedišta, prebivališta ili uobičajenog boravišta u roku od 15 radnih dana. Istodobno porezni obveznik mora prijaviti vrijednost isporuka iz stavka 1. ovoga članka koje su izvršene od početka tekućeg kalendarskog tromjesečja do datuma prelaska praga godišnjeg prometa u Uniji.

1.5. Zajedničke odredbe o prethodnoj obavijesti i tromjesečnom izvješću

Članak 90.c

(1) U vezi s člankom 90.a stavkom 1. točkama c) i d) i člankom 90.b stavkom 1. ovoga Zakona primjenjuje se sljedeće:

a) vrijednosti se sastoje od iznosa navedenih u članku 90. stavcima 3. i 4. ovoga Zakona,

b) vrijednosti se navode u eurima,

c) ako država članica koja odobrava oslobođenje primjenjuje različite pragove za različite poslovne sektore, porezni obveznik mora toj državi članici zasebno prijaviti ukupnu vrijednost isporuka dobara i/ili usluga u pogledu svakog praga koji se eventualno primjenjuje.

(2) Informacije iz članka 90. stavaka 5. do 8. te iz članka 90.b stavaka 1. i 3. ovoga Zakona podnose se elektroničkim putem.

1.6. Izuzeća od određenih obveza u pogledu PDV-a

Članak 90.d

(1) Porezni obveznik koji primjenjuje oslobođenje u tuzemstvu i koji nema sjedište, prebivalište ili uobičajeno boravište u tuzemstvu ne mora u odnosu na isporuke obuhvaćene oslobođenjem u tuzemstvu:

a) biti registriran za potrebe PDV-a na temelju članka 77. ovoga Zakona,

b) podnositi prijavu PDV-a na temelju članka 85. ovoga Zakona.

(2) Porezni obveznik koji primjenjuje oslobođenje od plaćanja PDV-a u tuzemstvu gdje ima sjedište, prebivalište ili uobičajeno boravište i u bilo kojoj državi članici u kojoj nema sjedište, prebivalište ili uobičajeno boravište ne mora u vezi s isporukama obuhvaćenima oslobođenjem u tuzemstvu podnositi prijavu PDV-a na temelju članka 85. ovoga Zakona.

(3) Iznimno od ovoga članka, ako porezni obveznik ne poštuje pravila iz članka 90.b ovoga Zakona, Porezna uprava može od njega zahtijevati da ispuni obveze iz stavka 1. ovoga članka.

1.7. Prestanak primjene oslobođenja od PDV-a

Članak 90.e

Država članica sjedišta, prebivališta ili uobičajenog boravišta bez odgode deaktivira individualni identifikacijski broj iz članka 90. stavka 5. točke b) ovoga Zakona ili, ako porezni obveznik i dalje primjenjuje oslobođenje u drugoj državi članici ili drugim državama članicama, prilagođuje informacije primljene na temelju članka 90. stavaka 5. do 8. ovoga Zakona u pogledu dotične države članice ili država članica u sljedećim slučajevima:

a) ukupna vrijednost isporuka koje je prijavio porezni obveznik prelazi iznos iz članka 90. stavka 2. točke a) ovoga Zakona,

b) država članica koja odobrava oslobođenje od plaćanja PDV-a obavijestila je da porezni obveznik nema pravo na oslobođenje ili da se oslobođenje prestalo primjenjivati u toj državi članici,

c) porezni obveznik dostavio je obavijest o svojoj odluci da prestaje primjenjivati oslobođenje ili

d) porezni obveznik dostavio je obavijest o tome, ili se inače može pretpostaviti da su njegove djelatnosti prestale.

Članak 90.f

(1) Porezni obveznik, neovisno o tome ima li sjedište, prebivalište ili uobičajeno boravište u tuzemstvu, ne može primjenjivati oslobođenje iz članka 90. stavka 1. ovoga Zakona u tuzemstvu tijekom razdoblja od jedne kalendarske godine ako je u prethodnoj kalendarskoj godini prešao prag iz članka 90. stavka 2. točke b) ovoga Zakona.

(2) Oslobođenje iz članka 90. stavka 1. ovoga Zakona prestaje se primjenjivati od trenutka kada je prijeđen prag iz tog stavka.

(3) Porezni obveznik koji nema sjedište, prebivalište ili uobičajeno boravište u državi članici koja odobrava oslobođenje od plaćanja PDV-a ne može primjenjivati to oslobođenje ako je prešao prag godišnjeg prometa u Uniji iz članka 90. stavka 2. točke a) ovoga Zakona u prethodnoj kalendarskoj godini.

(4) Ako je tijekom kalendarske godine prijeđen prag godišnjeg prometa u Uniji iz članka 90. stavka 2. točke a) ovoga Zakona, oslobođenje koje se odobrava poreznom obvezniku koji nema sjedište, prebivalište ili uobičajeno boravište u državi članici koja odobrava oslobođenje od plaćanja PDV-a prestaje se primjenjivati od tog trenutka.

1.8. Računi i odbitak pretporeza

Članak 90.g

Porezni obveznik iz članka 90. stavaka 1. i 2. ovoga Zakona nema pravo iskazivati PDV na izdanim računima i nema pravo na odbitak pretporeza.

1.9. Izbor za primjenu redovnog postupka oporezivanja

Članak 90.h

Porezni obveznik iz članka 90. stavka 1. ovoga Zakona može od Porezne uprave zatražiti da se na njega primjenjuje redovni postupak oporezivanja PDV-om koji je obvezan primjenjivati u tekućoj i sljedećoj kalendarskoj godini. Ako je porezni obveznik podnio zahtjev za registriranje za potrebe PDV-a radi upisa u registar obveznika PDV-a, smatrat će se da je zahtjev usvojen ako Porezna uprava u roku od osam dana od dana primitka zahtjeva ne donese rješenje o istom.

1.10. Pojednostavnjenje obveza za male porezne obveznike

Članak 90.i

(1) »Mali porezni obveznik« je svaki porezni obveznik koji primjenjuje oslobođenje od plaćanja PDV-a u državi članici u kojoj postoji obveza plaćanja PDV-a u skladu s člankom 90. stavcima 1. i 2. ovoga Zakona.

(2) Porezni obveznici sa sjedištem, prebivalištem ili uobičajenim boravištem u tuzemstvu koji primjenjuju oslobođenje od plaćanja PDV-a samo u tuzemstvu nisu obvezni zatražiti izdavanje PDV identifikacijskog broja, osim ako obavljaju transakcije iz članka 77. stavka 5. točaka b), d) ili e) ovoga Zakona.

(3) Porezni obveznici sa sjedištem, prebivalištem ili uobičajenim boravištem u tuzemstvu koji primjenjuju oslobođenje od plaćanja PDV-a samo u tuzemstvu nisu obvezni podnositi prijavu PDV-a iz članka 85. ovoga Zakona, osim u slučajevima iz članka 85. stavka 3. ovoga Zakona.«.

Članak 19.

U članku 95. stavku 4. točki c) riječi: »stavcima 1. i 2.« brišu se.

Članak 20.

U članku 97. stavku 1. iza točke b) umjesto točke stavlja se zarez i dodaje točka c) koja glasi:

»c) umjetničkih djela koja mu isporuči porezni obveznik koji nije preprodavatelj.«.

Članak 21.

U članku 106. točki c) riječi: »stavkom 1.« brišu se.

Članak 22.

U članku 125.hn riječi: »članka 37. stavka 2. točke b)« zamjenjuju se riječima: »članka 37. stavka 4.«.

Članak 23.

U članku 125.i stavku 2. riječi: »stavaka 5. i 6.« zamjenjuju se riječima: »stavaka 3. i 4.«.

Članak 24.

U članku 131. stavku 1. iza točke 33. umjesto točke stavlja se zarez i dodaju točke 34. i 35. koje glase:

»34. ne dostavi ili ne dostavi u propisanom roku informacije o ukupnoj vrijednosti isporuka obavljenih tijekom kalendarskog tromjesečja u državi članici sjedišta, prebivališta ili uobičajenog boravišta i u svakoj državi članici koja nije država članica sjedišta, prebivališta ili uobičajenog boravišta (članak 90.b stavci 1. i 2.),

35. ne obavijesti u roku od 15 radnih dana državu članicu sjedišta, prebivališta ili uobičajenog boravišta o prijeđenom pragu godišnjeg prometa u Uniji (članak 90.b stavak 3.).«.

PRIJELAZNE I ZAVRŠNE ODREDBE

Članak 25.

(1) Porezni obveznik koji na području Europske unije nema sjedište, stalnu poslovnu jedinicu iz koje su obavljene isporuke, prebivalište ili uobičajeno boravište pravo na povrat PDV-a za 2024. godinu ostvaruje u skladu s odredbama članka 67. Zakona o porezu na dodanu vrijednost (»Narodne novine«, br. 73/13., 99/13., 148/13., 153/13., 143/14., 115/16., 106/18., 121/19., 138/20., 39/22., 113/22., 33/23., 114/23. i 35/24.).

(2) Porezni obveznici koji u 2024. godini ostvare vrijednost isporuka dobara ili obavljenih usluga iz članka 90. stavaka 5. i 6. Zakona o porezu na dodanu vrijednost (»Narodne novine«, br. 73/13., 99/13., 148/13., 153/13., 143/14., 115/16., 106/18., 121/19., 138/20., 39/22., 113/22., 33/23., 114/23. i 35/24.) veću od 60.000,00 eura (bez PDV-a) obvezni su se od 1. siječnja 2025. upisati u registar obveznika PDV-a.

(3) Porezni obveznici koji u 2024. godini ne ostvare isporuke iz stavka 1. ovoga članka veće od 60.000,00 eura mogu do 15. siječnja 2025. podnijeti zahtjev za brisanje iz registra obveznika PDV-a nadležnoj ispostavi Porezne uprave, osim ako su bili upisani u registar obveznika PDV-a na vlastiti zahtjev tijekom 2024. godine.

Članak 26.

Ministar financija uskladit će Pravilnik o porezu na dodanu vrijednost (»Narodne novine«, br. 79/13., 85/13., 160/13., 35/14., 157/14., 130/15., 1/17., 41/17., 128/17., 1/19., 1/20., 1/21., 73/21., 41/22., 133/22., 43/23., 1/24. i 39/24.) s odredbama ovoga Zakona u roku od 60 dana od dana stupanja na snagu ovoga Zakona.

Članak 27.

Ministarstvo financija će u roku od tri godine od dana stupanja na snagu ovoga Zakona provesti vrednovanje ovoga Zakona.

Članak 28.

Ovaj Zakon objavit će se u »Narodnim novinama«, a stupa na snagu 1. siječnja 2025.

Klasa: 022-02/24-01/112

Zagreb, 13. prosinca 2024.

HRVATSKI SABOR

Predsjednik
 Hrvatskoga sabora
 Gordan Jandroković, v. r.